মুখ্যমন্ত্রী মমতা বন্দ্যোপাধ্যায়ের ভাগ্যপরীক্ষা আগামী ৩০ এপ্রিল। একইদিনে পরীক্ষায় বসছে তাঁর ‘কিচেন-ক্যাবিনেট’ও। 
মুখ্যমন্ত্রীর সঙ্গেই পরীক্ষায় বসবেন অরূপ বিশ্বাস, পার্থ চট্টোপাধ্যায়, শোভন চট্টোপাধ্যায়, ফিরহাদ হাকিম, সুব্রত মুখোপাধ্যায়-সহ তৃণমূলের অন্য ‘মহারথী’রা। তবে শহরে নির্বাচনের ঘণ্টা তার আগেই বেজে যাবে। কলকাতায় বিধানসভা ভোট হতে চলেছে মোট দু’দফায়। ২১ এপ্রিল পরীক্ষায় বসবেন নয়না বন্দ্যোপাধ্যায়, সাধন পাণ্ডে, পরেশ পালেরা। 
শুক্রবার ঘোষণা হয়েছে তৃণমূলের প্রার্থী তালিকা। শাসকদল সূত্রের খবর, তার আগে এদিন দলীয় বৈঠকেই মমতা ইঙ্গিত দিয়েছিলেন, গুরুত্বপূর্ণ কেন্দ্রগুলিতে বড়সড় কোনও পরিবর্তন হবে না। তালিকাতেও দেখা গেল তারই প্রতিফলন। কলকাতা এবং সংলগ্ন এলাকার মোট ১৯টি কেন্দ্রের মধ্যে মাত্র দু’টির ক্ষেত্রে প্রার্থী পরিবর্তন হয়েছে। ২০১১ সালের বিধানসভা নির্বাচনে মেটিয়াবুরুজের জয়ী প্রার্থী মুমতাজ বেগমের জায়গায় এবার দাঁড়াবেন আবদুল খালেক মোল্লা। চৌরঙ্গিতে শিখা মিত্রের জায়গায় দাঁড়াবেন নয়না বন্দ্যোপাধ্যায়। এই দু’টি কেন্দ্র বাদ দিয়ে বাকিগুলির প্রার্থীরা অপরিবর্তিতই রয়েছেন। শহরে প্রথম দফায় ২১ এপ্রিল এন্টালিতে নির্বাচনে লড়বেন স্বর্ণকমল সাহা, বেলেঘাটায় পরেশ পাল, জোড়াসাঁকোয় স্মিতা বক্সি, শ্যামপুকুরে শশী পাঁজা, মানিকতলায় সাধন পাণ্ডে এবং কাশীপুর-বেলগাছিয়ায় মালা সাহা।
 প্রত্যাশিতভাবেই ভবানীপুর কেন্দ্র থেকে নির্বাচনে প্রতিদ্বন্দ্বিতা করবেন মমতা। কসবা থেকে লড়বেন জাভেদ খান, যাদবপুর থেকে মণীশ গুপ্ত, টালিগঞ্জ থেকে অরূপ, বেহালা (পূর্ব) থেকে শোভন, বেহালা (পশ্চিম) থেকে পার্থ, মহেশতলায় কস্তুরী দাস, বজবজে অশোক দেব, মেটিয়াবুরুজে আবদুল খালেক মোল্লা, কলকাতা বন্দরে ফিরহাদ হাকিম, রাসবিহারীতে শোভনদেব চট্টোপাধ্যায় এবং বালিগঞ্জে সুব্রত মুখোপাধ্যায়।
তৃণমূলের একাংশের বক্তব্য, কলকাতায় কোনওরকম ঝুঁকি নিতে চাননি মমতা। তাই তৃণমূলের ‘কোর গ্রুপে’র সদস্যদের নির্বাচনী কেন্দ্র পরিবর্তন করেননি তিনি। গত পাঁচ বছরে নিজেদের কেন্দ্রে জনস‌ংযোগের ‘সুফল’ তাঁরা আবার যাতে ঘরে তুলতে পারেন, তার জন্য নিজেদের ঘরের মাঠেই অরূপ-শোভন-ফিরহাদদের ‘খেলতে’ দিয়েছেন মমতা। তৃণমূলের শীর্ষস্থানীয় এক নেতার কথায়, ‘‘উইনিং কম্বিনেশন আর কে ভাঙতে চায়! আর সেটা করা উচিতও নয়।’’ ফলে তপসিয়া-সহ বিস্তীর্ণ এলাকায় সংখ্যালঘুদের কাছে গ্রহণযোগ্য জাভেদ যেমন দাঁড়িয়েছেন, তেমনই নিজের কেন্দ্র থেকে দাঁড়াবেন মমতার ‘আস্থাভাজন’ শোভন। পুরসভার মেয়র হওয়ার সুবাদে ইতিমধ্যেই ওই এলাকায় একাধিক পুর প্রকল্পের কাজ শেষ করে ফেলেছেন তিনি। এলাকার বাসিন্দাদের মধ্যে যে মেয়রের প্রভাব ‘প্রশ্নাতীত’, সেটা দলের অভ্যন্তরে শোভন-বিরোধীরা বলে পরিচিতেরাও স্বীকার করে নেন। শিক্ষা দফতর নিয়ে সময়ে-অসময়ে কিছুটা ‘অস্বস্তি’তে পড়লেও পার্থের প্রতি যে তাঁর আস্থা অটুট রয়েছে, সেটা তাঁকে বেহালা পশ্চিমের প্রার্থী করেই বুঝিয়ে দিয়েছেন মমতা। 
তবে তৃণমূলের একাংশের এ-ও মত, প্রার্থীদের ‘ভারে’ ৩০ এপ্রিল এগিয়ে থাকলেও ২১ এপ্রিলের নির্বাচন দলের ক্ষেত্রে বেশি গুরুত্বপূর্ণ। কারণ, সেদিন সাধন-পরেশ-শশীরা নিজেদের কেন্দ্র থেকে নির্বাচনে লড়তে দাঁড়াবেন। সম্প্রতি দলীয় বৈঠকে শশী ও সাধনকে গোষ্ঠীদ্বন্দ্ব থেকে বিরত থাকতে হুঁশিয়ারি দিয়েছিলেন মমতা। একইভাবে পরেশকে তিনি নির্দেশ দিয়েছিলেন, দলের কাউন্সিলরদের সঙ্গে সমন্বয় রেখে কাজ করার জন্য। 
আরও পড়ুন— 
রাজ্যে কবে,ক’ দফায় ভোট
প্রকাশিত হল তৃণমূলের প্রার্থী তালিকা
কোন জেলায় কবে ভোট